Innspill til programkomiteen i Oslo Ap

# Ny feriekoloni for barn i Oslo

Oslo kommune skal anskaffe en ny feriekoloni for barn bosatt i byen. Kolonien kan drives av kommunen eller i samarbeid med ideell aktør.

Begrunnelse

Det eksisterer betydelige økonomiske og sosiale forskjeller i Oslo, og barn vokser opp i fattigdom. Forskjellene kommer blant annet tydelig til syne i skoleferiene, hvor noen familier kan reise på dyre ferier utenlands mens andre familier ikke har råd til å reise eller andre ferieaktiviteter til barna.

Feriekolonien Hudøy har i over hundre år gitt barn i Oslo et ferietilbud på tvers av sosiale og økonomiske skillelinjer. Feriekolonien drives av Kirkens bymisjon i samarbeid med Oslo kommune. I 2021 hadde kolonien 2700 søkere på 880 plasser. Anskaffelse av en ny koloni vil gi tusenvis av oslobarn gode ferieminner, uavhengig av foreldrenes økonomi.

# Forbedret avfallshåndtering i sentrumsbydelene

For å bedre avfallshåndteringen og resirkuleringen i bydeler med lang avstand til miljø- og gjenbruksstasjoner skal Oslo kommune

- Etablere en ordning med henting av spesialavfall og større gjenstander fra fortauet på forhåndsannonserte datoer

Eller

- Etablere flere mobile miljøstasjoner for spesialavfall og større avfallsgjenstander

Begrunnelse

I de fleste sentrumsbydelene er det lang avstand til permanente miljø- og gjenbruksstasjoner, og en relativt liten andel av usstandene har bil. Videre er det en høy andel av studenter og utleieboliger, som typisk medfører høy utskiftning av beboere.

Dette medfører at veien til gjenbruksstasjonene blir lang. Større spesialavfall og større avfallsgjenstander, som for eksempel møbler, kastes ved returpunkter for glass- og metall eller plasseres ganske enkelt på gaten. Vi kan også anta at avfall som burde resirkuleres havner i det vanlige søppelet eller ikke kommer i bruk igjen. Det er sannsynlig at dette skyldes vanskelig tilgang til deponi heller enn latskap hos den enkelte.

I flere europeiske byer kan innbyggerne sette ut bestemte former for avfall som det vanskelig å transportere. Det informeres om hvilke dager det gjelder få dager i forveien, slik at ikke søppel skal hope seg unødig opp. Det er mulig å få til tilpassede ordninger hvor husstanden kan betale for henting og dette kan markeres med en kode som bare gjelder for husstanden.

Tilgang til miljøstasjoner varierer stort mellom bydelene. Om flere bor i gangavstand til en stasjon vil flere også kaste avfallet riktig.

# Offentlig og ideelt drevne tjenester i barnevernet

Tjenester tilknyttet barnevern som i dag kjøpes fra kommersielle aktører skal overtas av det offentlige og ideelle aktører, også i bydelene.

Begrunnelse

Det offentlige kjøper en betydelig mengde barnevernstjenester fra private aktører. Kjøp av tjenester og institusjonsplasser utgjør en stor og uforutsigbar kostnad for bydelene.

Byrådet har et barnevernstilbud uten kommersielle aktører innen 2023 som mål. Dette målet omfatter ikke tjenester kjøpt av bydelene grunnet kapasitetsmangel i apparatet.

Oslo kommune bør i samarbeid med ideelle styrke apparatet slik at denne samfunnsoppgaven kan gjennomføres uten bruk av kommersielle aktører, også på bydelsnivå.

# Stabile kraftavtaler til Oslos innbyggere

Oslo kommune skal gjennom sitt kraftselskap Hafslund ECO tilby byens innbyggere gode fastprisavtaler på strøm.

Begrunnelse

Byrådet kunngjorde i februar 2022 at det vil innføre gunstige fastprisavtaler mellom innbyggere i Oslo og det kommunalt eide kraftselskapet Hafslund ECO. Dette vil kreve endring i regelverket på statlig nivå. Oslo Ap bør programfeste innføring av en slik ordning om enderingen i regelverket ikke er på plass innen programmet 2023 – 2027 skal vedtas.

Kommunen tjener store ekstrainntekter på strøm gjennom eget kraftselskap. Det er naturlig at noe av disse pengene kommer innbyggerne til gode i form av lavere strømregninger. Utviklingen på kraftmarkedet viser for øvrig at det var klokt av byrådet å kjøpe opp hele kraftselskapet.

# Oslo Ap skal være en pådriver i kampen mot løsarbeid og dårlige vilkår

Oslo Ap skal arbeide på alle politiske nivå for bedre vilkår for arbeidere med løs forbindelse til arbeidsgiver, herunder budbilsjåfører, sjåfører tilknyttet taxiselskap uten fast ansatte og sykkelbud.

Oslo Ap skal også engasjere seg for bedre vilkår for arbeidstakere i yrker med lav organiseringsgrad, herunder butikker, kafeer, barer, utesteder og restauranter.

Begrunnelse

Det er betydelig vekst i selskaper som bruker løsarbeidere. Det er mange eksempler. Taxireformen medførte frislipp av selskaper som knytter seg til sjåfører uten å ta ansvar som arbeidsgiver. I tillegg til dårlige arbeidsvilkår og utrygghet for arbeiderne, undergraver dette den seriøse bransjen.

Senest 19. september advarte Pål Lønseth i Økokrim mot at kriminelle aktører overtar store deler av budbilbransjen. De utnytter manglende kontroll med arbeidsvilkårene hos underleverandører, og dette går hardt ut over de ansatte.

Ansatte i Foodora klarte etter lang kamp å få tariffavtale. Raskt dukket det opp selskaper som tilbyr samme tjenester, men uten tariffavtaler og ansettelsesforhold for de ansatte. Wolt er det mest kjente av disse. At disse selskapene får dure på truer troverdigheten til Arbeiderpartiet og fagbevegelsen, og rammer en sårbar yrkesgruppe.

Storbyene må stå sammen mot utslipp fra reiser

Oslo kommune skal ta initiativ til politisk samarbeid med Bergen, Trondheim og Stavanger om å fremme grønne alternativer for reiser mellom byene.

Begrunnelse

Norge har flere av de tyngst trafikkerte flyrutene i Europa, og de går alle mellom Oslo og andre norsk byer. De mest trafikkerte er flyrutene Oslo – Bergen, Oslo – Trondheim og Oslo Stavanger. Alle er byer hvor det allerede eksisterer alternativer med tog. I tråd med byrådets miljøpolitikk bør Oslo kommune ta initiativ for en allianse av storbyer som skal jobbe nasjonalt for vilkår som gjør det mer attraktivt å velge grønne transportmidler mellom byene.